b'\n_START_ARTICLE_\nPataurininkis\n_START_SECTION_\n\xc4\xaegaliojimai\n_START_PARAGRAPH_\nPareigyb\xc4\x97 Lenkijos karaliaus dvare Vakar\xc5\xb3 Europos karali\xc5\xa1k\xc5\xb3j\xc5\xb3 dvar\xc5\xb3 pavyzd\xc5\xbeiu atsirado apie XIII a., kai did\xc4\x97jant dvarams buv\xc4\x99s karali\xc5\xa1k\xc5\xb3j\xc5\xb3 vyno r\xc5\xabsi\xc5\xb3 saugotojas taurininkas tapo garb\xc4\x97s, o v\xc4\x97liau ir tituliniu pareig\xc5\xabnu. Taurininko tiesiogines pareigas per\xc4\x97m\xc4\x97 pataurininkis, kuris taip pat da\xc5\xbeniausiai buvo vadinamas taurininku. Ta\xc4\x8diau pataurininkio funkcijos tapo net platesn\xc4\x97s u\xc5\xbe taurininko, Kar\xc5\xabnos didysis pataurininkis ir Lietuvos didysis pataurininkis kontroliavo visus karaliaus stalui g\xc4\x97rimus tiekian\xc4\x8dius r\xc5\xabsius visuose dvaruose, taip pat prie g\xc4\x97rim\xc5\xb3 patiekiam\xc5\xb3 patiekal\xc5\xb3 gamyb\xc4\x85. XV a. pabaigoje taurininkas jau net nebuvo prileid\xc5\xbeiamas prie anks\xc4\x8diau tur\xc4\x97t\xc5\xb3 funkcij\xc5\xb3, nes visk\xc4\x85 atlikdavo pataurininkis._NEWLINE_XVI a. ir pataurininkio pareigos tapo garb\xc4\x97s pareigomis, jo funkcijas per\xc4\x97m\xc4\x97 dvari\xc5\xa1kiai. Tik ypatingomis progomis pataurininkis karaliui pateikdavo g\xc4\x97rimus, prie\xc5\xa1 tai juos pats paragav\xc4\x99s, parodydamas, kad g\xc4\x97rimas n\xc4\x97ra u\xc5\xbenuodytas.\n_START_SECTION_\nDvaro pataurininkis\n_START_PARAGRAPH_\nDvaro taurininko ir pataurininkio titul\xc4\x85 suteikdavo karalius jauniems, tik pradedantiems savo valstybin\xc4\x99 karjer\xc4\x85 turtingesniesiems bajorams didikams. Titulas buvo suteikiamas iki gyvos galvos, bajoras gal\xc4\x97davo savo herb\xc4\x85 papildyti taurininko herbu ar jo detal\xc4\x97mis. Nuo Kar\xc5\xabnos pataurininkio pareig\xc5\xb3 savo karjer\xc4\x85 prad\xc4\x97jo b\xc5\xabsimasis karalius Stanislovas Le\xc5\xa1\xc4\x8dinskis.\n_START_SECTION_\n\xc5\xbdemietijos taurininkas\n_START_PARAGRAPH_\n\xc5\xbdemietijos pataurinkio pareigas, o v\xc4\x97liau ir titul\xc4\x85 suteikdavo karalius tos \xc5\xbeemietijos teritorijos nuolatiniam gyventojui, turin\xc4\x8diam posesij\xc4\x85. \xc5\xbdemietijos pataurininkio pareigos po Liublino unijos taip pat tapo tik garb\xc4\x97s pareigomis kunigaik\xc5\xa1tyst\xc4\x97se, o v\xc4\x97liau ir pavietuose. Gav\xc4\x99s \xc5\xa1ias pareigas bajoras jau gal\xc4\x97jo prad\xc4\x97ti sudarin\xc4\x97ti ir skelbti gimin\xc4\x97s genealogij\xc4\x85.'